Siˇ siˬ lehˇ khuˇ-eu aˇ miˇ Htiˬ nah keuˆ laˇ naˇ, aˬ yawꞈ-euˬ yaw sahˇ neh yawˬ ghaˬ yawˬ-ahˇ laꞈ sawˬ biꞈ nehˬ-euˬ nga jeˇ. Siˇ siˬ-euˬ yaw sahˇ yaw shuiꞈ qhoeˇ ghaˬ qawꞈ, Siˇsiˬ-ahˇ zawˇ gaˬ-a jeˇ.
Dzaˇ yawˬ muiˬ-ehˇ bi dzaˬ-awˇ, iˇ khahˇ aˬ yawꞈ-euˬ jawˇ duˬ qawꞈ yaw muiˬ-ehˇ laˆ saˆ nehˬ-euˬ nga jeˇ. Siˇsiˇ qawꞈ, aˬ yawꞈ-eu jawˇ duˬ yaw shuiꞈ-ahˇ ya jawˇ-eu miˇ neh laˬ qhaˬ zawˇ chehˇ-a jeˇ.
Siˇsiˬ-aˬ, doe doe-ehˇ chah haw mawꞈ-eu nui ma ahˇ-eu htiˬ mawˇ pyeuꞈ-eu loꞈ-ehˇ, jawˇ duˬ yaw shuiꞈ-ahˇ jawˇ le-euˬ htiˬ qhehˬ keuˆ laˇ ngeh htiˬ nah-aˬ, jawˇ duˬ yaw shuiꞈ-euˬ gaˇ kawˆ siˬ nya mawꞈ-eu miˇ neh doe doe-ehˇ chah haw mawꞈ laˇ-euˬ meh jeˇ.
Qhoeˇ miˇ neh aˬ yawꞈ-euˬ yaw sahˇ maˬ jawˇ khaˬ-ahˇ laꞈ nyiˇ chah doˆ-iˇ naˇ chawˬ yaw shuiꞈ qawꞈ ya mawˇ-eu duˇ lehˇ noeˬ-awˇ chah doˆ-iˇ-euˬ meh jeˇ. Aˬ yawꞈ-euˬ yaw sahˇ maˬ jawˇ-eu miˇ neh aˬ yawꞈ chah doˆ-iˇ qawꞈ, qhahˬ lahˇ-awˇ nyehꞈ qoꞈ laˇ-eu ghaˬ maˬ jawˇ-aˇ lehˇ noeˬ-awˇ chah doˆ-iˇ-euˬ meh jeˇ.
Htiˬ shawˬ keuˆ laˇ ngeh, doe doe-ehˇ chah haw-iˇ-eu lehˇ yaˇ khmˇ laꞈ nyiˇ iˇ doˆ-awˇ chah-iˇ-euˬ meh jeˇ. Aˬ yawꞈ yaˇ khmˇ laꞈ nyiˇ iˇ doˆ-awˇ chah ngeh, aˬ yawꞈ jawˇ-eu nymˇ-euˬ htahˬ ghoꞈ htahˬ jawˇ shawˇ jehˆ ni, jaˆ gaˇ ya mawˇ ngeh, laꞈ qhaˬ zawˇ chehˇ-a jeˇ. Uˬ shawˬ aˇ yamˬ miˇ neh mˬ gheh shawˇ jehˆ ni jaˆ-awˇ, htiˬ jeˬ hteˇ saˇ-iˬ maˬ ya gaˬ ni coꞈ ngehˇ ni jaˆ-eu miˇ neh, laˬ qhaˬ zawˇ chehˇ-a jeˇ.
Aˬ yawꞈ gaˇ ma-ahˇ chah luꞈ ngeh, aˬ yawꞈ-euˬ mehˬ nah htiˬ jeˬ phaˬ chaw hteh le nya lehˇ noeˬ-awˇ naˇ qhah nahˇ ghoꞈ ghoꞈ haw ngeh zawˇ guˆ laˇ phaˇ-ehˇ gheh-eu aˬ khuiˬ htiˬ mawˇ naˇ qhawˇ mˇ zahˇ htaˬ-awˇ laˇ luꞈ-eu meh jeˇ.
Qhoeˇ ngeh aˬ yawꞈ guˆ-eu, dawˬ miˬ mˇ shoeˬ-awˇ, yaw dzuˬ dzuˬ laˇ htaˬ-euˬ meh jeˇ. Ehˇ qawꞈ, aˬ yawꞈ-aˬ, chawˬ yaw shuiꞈ poˆ luꞈ-eu miˇ neh aˬ khuiˬ khuiˬ naˆ qhoeˇ mawˇ-ahˇ dawˬ chawˬ phuˬ haw ma lehˇ noeˬ-euˬ meh jeˇ.
Qhoeˇ miˇ neh "Jawˇ saˇ doˆ luꞈ ma loˇ. Ngaˬ-euˬ tsawˇ myahˇ-aˬ, Siˇsiˬ lehˇ khuˇ le" lehˇ aˬ khuiˬ qhoeˇ mawˇ-ahˇ ghoeˇ saˆ ni ngehˬ chawˬ-euˬ meh jeˇ. Ehˇ qawꞈ aˬ khuiˬ qhoeˇ mawˇ-aˬ, htiˬ jeˬ-iˬ maˬ htmˇ ni, Siˇsiˬ-ahˇ kawꞈ-eu lehˇ lehˬ hmˬ-eu meh jeˇ.
Qhoeˇ miˇ neh, Siˇsiˬ-aˬ, phaˇ guˆ dzehˬ laˇ-awˇ, "Ngaˇ heu gaˇ jawˇ le-euˬ maˬ myahˇ laˇ-aˬ siˬ. Aˇ nyaꞈ chawˬ chawˬ nya tehꞈ-aˬ loˇ" lehˇ aˬ khuiˬ qhoeˇ mawˇ-ahˇ phaˇ ngehˬ chawˬ-euˬ meh jeˇ.
Aˬ khuiˬ qhoeˇ mawˇ-aˬ, "Gaˇ ma heu khahˇ-ahˇ aˇ miˇ aˇ myaˆ mawˇ chah-eu ya mawˇ nya. Gaˇ ma heu khahˇ-aˬ, ngaˬ-euˬ chah duˬ lehˇ maˬ siˬ nya loˇ. Gaˇ ma heu khahˇ-ahˇ qhaˇ chah le-eu deuˬ-aˬ ngaˬ nehˬ-ehˇ ya mawˇ tehꞈ-a" lehˇ ghawˇ hti ghawˇ nawˆ-awˇ Siˇsiˬ-ahˇ tsawˬ kawˆ-eu lehˇ gheh-eu meh jeˇ.
Qhoeˇ miˇ neh Siˇsiˬ qawꞈ, guˆ dui dui laˇ-awˇ choeˬ-euˬ meh jeˇ. Aˬ khuiˬ qhoeˇ mawˇ gheh ghawˇ ziˇ htaˬ-awˇ hteh-eu meh jeˇ. Siˇsiˬ gheh, "Guˆ miˇ-a de. Chaw ba le-awˬ de" lehˇ guˇ guˇ-ehˇ cehˆ dui dui-euˬ meh jeˇ. Aˇ bawˇ-ahˇ cehˆ daˆ phaˬ-ehˇ aˇ bawˇ qawꞈ htiˬ bawˇ-iˬ maˬ dehꞈ-eu miˇ neh htiˬ qhehˬ cehˆ naˇ-aˬ, tsawˇ haˬ htiˬ ghaˬ phuˬ le-awˇ, tsawˇ haˬ-ahˇ baˇ shahˇ ngeh, tsawˇ haˬ qhoeˇ ghaˬ aˬ khuiˬ qhoeˇ mawˇ-ahˇ hteh qawꞈ, maˬ hteh mi qhoeˇ maˬ juˬ ni leh jeh-eu meh jeˇ.
Qhoeˇ miˇ neh Siˇ siˬ-aˬ, guˆ qawꞈ guˆ, aˬ yawꞈ-euˬ nymˇ-ahˇ ghoꞈ leˇ-eu gaˇ ma qawꞈ ngehˇ-euˬ miˇ neh, yawˬ cehˆ suˇ cehˆ-ehˇ cehˆ naˇ, khmˇ chehˇ yaw pehꞈ htiˬ tsahˇ-ahˇ mawˇ-awˇ, qhoeˇ gaˇ choeˬ uˇ-awˇ, jaˆ guˆ jaˆ meuˬ htahˬ ahˇ-euˬ qhaˬ dahˇ baˇ laˇ-ahˇ cehˆ zaꞈ-euˬ meh. Aˬ khuiˬ khuiˬ naˆ mawˇ qawꞈ, maˬ phaˇ mawˇ nya-ehˇ, ghoꞈ-iˇ-euˬ meh jeˇ. Aˬ khuiˬ-ahˇ aˇ dzehˬ-ehˇ guˆ dzeuˇ-euˬ qawꞈ ngeuˇ, , cehˆ-euˬ ghaˬ doeˇ doeˇ-eu qawꞈ ngeuˇ lehˇ, yaw dzuˬ gah gah-ehˇ meh jeˇ.
Qhoeˇ ngeh, iˇ khahˇ laꞈ qhoeˇ phaw neh aˇ miˇ htiˬ mawˇ oe doˆ-awˇ, "Htaˬ phaˇ guˆ lawˬ. Aˬ khuiˬ qhoeˇ mawˇ maˬ phaˇ jawˇ meh. Ghoꞈ-iˇ mehˬ" lehˇ ehˇ le-euˬ meh jeˇ. Siˇsiˬ gheh, "Ngaˬ-euˬ tsawˇ myahˇ Siˇsiˬ lehˇ khuˇ le. Heu gaˇ jawˇ le-euˬ maˬ myahˇ laˇ-aˬ siˬ. Ngaˬ-euˬ iˇ khahˇ ghoꞈ leˇ-eu gaˇ ma gheh maˬ phaˇ noeˬ miˇ-a. Aˬ joˆ-ehˇ ghoꞈ leˇ phaˬ maˬ siˬ" lehˇ ehˇ nehˬ-euˬ meh jeˇ. Aˇ miˇ qhoeˇ mawˇ-aˬ, "Ngaˬ-euˬ tsawˇ myahˇ-aˬ, Luˇ luˬ lehˇ khuˇ le. Htaˬ qhahˬ lahˇ. Nawˬ-euˬ yaw sahˇ-ahˇ ngaˇ siˬ nya ma. Aˬ khuiˬ khuiˬ naˆ maˬ jawˇ-eu phaw neh nawˬ-euˬ iˇ khahˇ keuˆ ni ngaˇ sheuˬ qoꞈ ha leˇ ma" lehˇ ehˇ nehˬ-euˬ meh jeˇ. Qhoeˇ miˇ neh Siˇsiˬ laꞈ qhaˬ chehˇ laˇ-awˇ, "Guiˬ lahˬ huiˬ dui dui miˇ-a Luˇluˬ-oˇ" lehˇ ehˇ nehˬ-euˬ meh jeˇ.
Luˇluˬ-aˬ, Siˇsiˬ-ahˇ, aˬ khuiˬ khuiˬ naˆ maˬ jawˇ-eu phaw neh iˇ khahˇ keuˆ ni sheuˬ ha qoꞈ leˇ-awˇ, aˬ khuiˬ qhoeˇ mawˇ-ahˇ aˬ joˆ-ehˇ ya yahˇ-eu gaˇ kawˆ mehˬ nehˬ-euˬ meh jeˇ.
"Aˬ khuiˬ qhoeˇ mawˇ-aˬ, zawˇ ya guˆ-a. Ehˇ qawꞈ, aˬ yawꞈ-ahˇ gaˇ jaw jaw dzeuˇ nya-eu gaˇ kawˆ jaˆ meh. Guˆ phaˬ-ehˇ gheh-eu jeˬ-ahˇ aˬ dui yawˬ jawˇ na luꞈ ya phuˬ meh. Ehˇ qawꞈ, maˬ ya guˆ-aˇ Siˇsiˬ-oˇ. Guˆ qhaˇ maˬ za ni yahˇ jawˇ nya-eu gaˇ kawˆ jaˆ meh".
"Aˬ khaˇ naˇ, yawˬ ha neh maˬ jawˇ dzaw-euˬ jawˇ duˬ-ahˇ htiˬ ghaˬ tehꞈ-ehˇ htaˬ phaˇ chah. Ngaˇ-aˬ, ngaˬ ma htaˬ iˇ lehˇ ehˇ-eu jawˇ duˬ-ahˇ-aˬ htiˬ gaˇ-iˬ maˬ iˇ. Ngaˇ htiˬ gaˇ phaw iˇ ma lehˇ ngeuˇ naˬ, ngaˬ ma-ahˇ yaw muiˬ-ehˇ ehˇ mehˬ-awˇ iˇ le. Qhoeˇ loꞈ-ehˇ iˇ naˇ, ngaˇ htiˬ jeˬ jeˬ shaˬ zahˬ htehˬ laˇ ngeh ngaˬ ma poˆ mawˇ le nya meh" lehˇ Siˇsiˬ-ahˇ ja mehˬ nehˬ-euˬ meh jeˇ.
Siˇsiˬ-aˬ, "Ngaˇ htiˬ ghaˬ tehꞈ-aˬ. Ngaˬ ma-aˬ, yaw beh ngaˬ neh jawˇ-euˬ nymˇ-ahˇ jawˇ yaꞈ-aˬ. Aˬ khaˇ naˇ ya yahˇ dui dui-eu ngaˇ-a. Ehˇ qawꞈ, yawˬ poˆ yawˬ heu loꞈ-ehˇ gheh-eu jeˬ phaˇ ya htahˬ phuˬ naˇ, ngaˇ htiˬ ghaˬ tehꞈ miˇ neh  aˬ joˆ-ehˇ jahˇ phaˬ maˬ siˬ" lehˇ ehˇ-eu meh jeˇ.
Luˇluˬ ehˇ nehˬ-eu, "Hteu naˆ naˆ-ehˇ htaˬ noeˬ shaˬ. Guˆ phaˬ-ehˇ gheh-eu jeˬ phuˬ le naˇ chaw ba nya-eu tsawˇ haˬ-ahˇ poˆ, maˬ ngeuˇ naˇ qawꞈ baˇ zaꞈ aˬ gaˇ jaˆ nga lehˇ poˆ miꞈ-aˬ. Ngaˇ loꞈ-ehˇ Chaw ba nehˬ mawꞈ-eu tsawˇ haˬ jawˇ gahˬ meh. Qhaˇ muiˬ dzehˬ-eu-aˬ, maˬ pyeuꞈ laˇ mi naꞈ-ehˇ yahˇ jawˇ-eu-aˬ muiˬ dzehˬ meh mawˬ chawˬ-oˇ" lehˇ ehˇ nehˬ-euˬ meh jeˇ. Siˇsiˬ gheh, "Ngeuˇ miˇ-a Luˇluˬ-oˇ. Nawˇ-aˬ, muiˬ dui dui-eu chawˬ htiˬ ghaˬ law hawˇ miˇ-a. Guiˬ lahˬ huiˬ dui dui miˇ-a de" lehˇ Luˇluˬ-ahˇ ehˇ nehˬ-euˬ meh. 
Qhoeˇ naˇ, Siˇsiˬ hawˇ-eu Luˇluˬ, htiˬ ghaˬ-ahˇ htiˬ ghaˬ aˬ laꞈ tcaꞈ-awˇ, Luˇ luˇ-aˬ, aˬ yawꞈ-euˬ iˇ khahˇ ghoꞈ-iˇ-euˬ meh jeˇ. Qhoeˇ ngeh nah neh naˇ, Siˇsiˬ hawˇ-eu Luˇluˬ-aˬ, ghoeˇ dui dui-eu chawˬ pyeuꞈ laˇ-awˇ, yawˬ jawˇ na luꞈ htiˬ ghaˬ-ahˇ htiˬ ghaˬ chaw ba-euˬ meh jeˇ.